Ο Πρόεδρος Ομπάμα τιμά τους αμερικανούς στρατιώτες που υπηρέτησαν στο Ιράκ
ενώ τερματίζεται η στρατιωτική παρουσία των ΗΠΑ στη χώρα
Ο Πρόεδρος των Ηνωμένων Πολιτειών Μπαράκ Ομπάμα απέδωσε φόρο τιμής στις στρατιωτικές δυνάμεις που υπηρέτησαν στο Ιράκ, καθώς η αμερικανική στρατιωτική παρουσία εκεί τερματίζεται. Ο αμερικανός Πρόεδρος, συνοδευόμενος από την σύζυγο του Μισέλ, μίλησε την Τετάρτη στη στρατιωτική βάση Φορτ Μπράγκ, στην Βόρεια Καρολίνα. Καθώς οι τελευταίοι αμερικανοί στρατιώτες ετοιμάζονται να επαναπατριστούν από το Ιράκ, ο κ. Ομπάμα τόνισε ότι αφήνουν πίσω τους ένα κυρίαρχο, σταθερό και αυτοδύναμο Ιράκ, κάτι το οποίο και αποτελεί, όπως είπε, μεγάλο επίτευγμα. Κατά την έκφρασή του, το μέλλον του Ιράκ είναι τώρα στα χέρια του Ιρακινού λαού. Ο κ. Ομπάμα επεσήμανε ότι οι αμερικανικές δυνάμεις αντιμετώπισαν με σθένος άγριες μάχες, βομβιστές αυτοκτονίας και ελεύθερους σκοπευτές. Απέδωσε φόρο τιμής στους σχεδόν 4.500 αμερικανούς στρατιώτες που έχασαν την ζωή τους κατά τα εννέα χρόνια που διήρκησε ο πόλεμος στο Ιράκ, μεταξύ των οποίων ήταν και 200 από την στρατιωτική βάση Φορτ Μπράγκ. Οι αμερικανικές δυνάμεις θα έχουν αποσυρθεί από το Ιράκ μέχρι τις 31 Δεκεμβρίου. Ο πόλεμος είχε ξεκινήσει τον Μάρτιο του 2003 και στοίχισε επίσης την ζωή σε δεκάδες χιλιάδες ιρακινούς πολίτες. Στο Ιράκ την Τετάρτη, εκατοντάδες άνθρωποι στην πόλη Φαλούτζα βγήκαν στους δρόμους για να γιορτάσουν την αποχώρηση των αμερικανικών δυνάμεων από τη χώρα. Φώναζαν συνθήματα και κρατούσαν πανό, ενώ ορισμένοι έκαψαν αμερικανικές και ισραηλινές σημαίες. Η Φαλούτζα, δυτικά της Βαγδάτης, ήταν κάποτε προπύργιο των ανταρτών που μάχονταν κατά των αμερικανικών δυνάμεων.